SPRÁVA KOMISIE EURÓPSKEMU PARLAMENTU A RADE o výkone právomoci prijímať delegované akty udelenej Komisii v súlade s nariadením Európskeho parlamentu a Rady (EÚ) č. 1173/2011 z 16. novembra 2011 o účinnom presadzovaní rozpočtového dohľadu v eurozóne /* COM/2014/0393 final */





SPRÁVA KOMISIE EURÓPSKEMU PARLAMENTU A RADE o výkone právomoci prijímať delegované akty udelenej Komisii v súlade s nariadením Európskeho parlamentu a Rady (EÚ) č. 1173/2011 z 16. novembra 2011 o účinnom presadzovaní rozpočtového dohľadu v eurozóne 1. ÚVOD Nariadenie (EÚ) č. 1173/2011 Európskeho parlamentu a Rady o účinnom presadzovaní rozpočtového dohľadu v eurozóne[1] je jedným zo šiestich legislatívnych aktov z balíka týkajúceho sa správy hospodárskych záležitostí. Balík legislatívnych aktov o správe hospodárskych záležitostí bol ako celok navrhnutý tak, aby riešil medzery a slabé stránky systému správy hospodárskych záležitostí EÚ, ktoré sa čiastočne podieľali na rozšírení hospodárskej krízy v krajinách EÚ. Nariadením (EÚ) č. 1173/2011 sa Komisia splnomocňuje prijímať delegované akty v súvislosti s určitými postupmi, pokiaľ ide o sankcie týkajúce sa manipulovania so štatistickými údajmi. Komisia sa predovšetkým splnomocňuje zaviesť podrobné pravidlá postupov vyšetrovania spolu s jasne definovanými súvisiacimi opatreniami. Tieto právomoci udelené Komisii znamenajú krok k prísnejšiemu dohľadu nad hospodárskou a menovou spoluprácou vrátane sankčných mechanizmov. 2. PRÁVNY ZÁKLAD Táto správa vyplýva z povinnosti uvedenej v článku 11 ods. 2 nariadenia (EÚ) č. 1173/2011. Na základe daného ustanovenia sa právomoc prijímať delegované akty udeľuje Komisii na obdobie troch rokov od 13. decembra 2011 a Komisia je povinná vypracovať správu týkajúcu sa delegovania právomocí. 3. VÝKON DELEGOVANÝCH PRÁVOMOCÍ Výkon právomocí sa považoval za potrebný preto, aby bolo možné reagovať na potrebu doplnenia pravidiel výpočtu výšky pokút za manipulovanie so štatistickými údajmi, ako aj pravidiel postupu, ktorý sa má dodržiavať pri vyšetrovaniach možného skresľovania údajov (podľa článku 8 ods. 3 nariadenia (EÚ) č. 1173/2011). V súlade s článkom 8 ods. 1 nariadenia (EÚ) č. 1173/2011 môže Rada na odporúčanie Komisie rozhodnúť o uložení pokuty členskému štátu, ktorý zámerne alebo v dôsledku hrubej nedbalosti skresľuje údaje o deficite a dlhu. Okrem toho platí aj článok 8 ods. 3 nariadenia, podľa ktorého môže Komisia uskutočniť akékoľvek potrebné vyšetrovanie, aby zistila prípady skresľovania údajov. V súlade s článkom 8 ods. 4 nariadenia (EÚ) č. 1173/2011 je Komisia splnomocnená prijímať delegované akty týkajúce sa podrobných kritérií na stanovenie výšky pokuty uvedenej v odseku 1; podrobných pravidiel o postupoch vyšetrovania uvedených v odseku 3, súvisiacich opatrení a podávania správ o vyšetrovaní a podrobných pravidiel postupu zameraných na zaručenie práv na obhajobu, prístupu k spisom, právneho zastúpenia, dôvernosti a ustanovení o lehotách a o vyberaní pokút uvedených v odseku 1. Komisia prijala jedno delegované rozhodnutie o vyšetrovaní a pokutách, ktorým sa riadia všetky aspekty jej splnomocnenia prijímať delegované akty: Delegované rozhodnutie Komisie 2012/678/EÚ z 29. júna 2012 o vyšetrovaní a pokutách v súvislosti s manipulovaním štatistických údajov, ako je uvedené v nariadení Európskeho parlamentu a Rady (EÚ) č. 1173/2011 o účinnom presadzovaní rozpočtového dohľadu v eurozóne[2]. Do konzultácií o návrhu tohto delegovaného rozhodnutia sa zapojili aj národní experti, ktorí boli pozvaní na dve zasadnutia organizované v januári a v marci 2012. Komisia prijala delegovaný akt 29. júna 2012 a oznámila ho Európskemu parlamentu a Rade. V júli 2012 vyjadrilo niekoľko členských štátov názor, že je potrebné viac času na jeho preskúmanie. Rada preto 24. júla rozhodla predĺžiť lehotu na vznesenie námietky o dva mesiace (nad rámec štandardne povolenej dvojmesačnej lehoty), ako je stanovené v článku 11 ods. 5 nariadenia (EÚ) č. 1173/2011. V uvedenej lehote štyroch mesiacov nevzniesli Európsky parlament ani Rada voči delegovanému aktu žiadne námietky. Po uplynutí dodatočnej dvojmesačnej lehoty bol delegovaný akt uverejnený v Úradnom vestníku Európskej únie a nadobudol účinnosť 26. novembra 2012. 4. ZÁVER Komisia riadne vykonala svoje delegované právomoci a vyzýva Európsky parlament a Radu, aby túto správu vzali na vedomie. [1] Ú. v. EÚ L 306, 23.11.2011, s. 1. [2] Ú. v. EÚ L 306, 6.11.2012, s. 21.